РЕГЛАМЕНТ (ЕО) № 719/2009 НА КОМИСИЯТА
от 6 август 2009 година
за изменение на Регламент (ЕО) № 1251/2008 по отношение на списъка на трети страни и територии, от които могат да бъдат внасяни в Общността определени ракообразни и декоративни водни животни
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 2006/88/ЕО на Съвета от 24 октомври 2006 г. относно ветеринарномедицинските изисквания за аквакултури и продукти от тях и за предотвратяване и борба с някои болести по водните животни (1), и по-специално член 22 от нея,
като има предвид, че:
(1)
С Директива 2006/88/ЕО са определени ветеринарномедицинските изисквания, които да бъдат прилагани при пускането на пазара, вноса и транзита през Общността на аквакултури и продукти от тях. В посочената директива се предвижда, че аквакултури и продукти от тях трябва да се внасят в Общността единствено от трети страни или части от трети страни, които са в списък, изготвен и актуализиран в съответствие с процедурата по директивата.
(2)
В член 11 от Регламент (ЕО) № 1251/2008 на Комисията от 12 декември 2008 г. за прилагане на Директива 2006/88/ЕО на Съвета по отношение на условията и изискванията за сертифициране при пускането на пазара и вноса в Общността на аквакултури и продукти от тях и за установяване на списък с векторни видове (2) са определени правилата за вноса на декоративни водни животни, предназначени за затворени декоративни съоръжения.
(3)
Съгласно член 11, параграф 2 от посочения регламент държавите-членки трябва да разрешават вноса на декоративни риби от видове, които не са възприемчиви към нито една от болестите по част II от приложение IV към Директива 2006/88/ЕО, и декоративни мекотели и декоративни ракообразни, предназначени за затворени декоративни съоръжения, единствено от трети страни или територии, които са членки на Световната организация за здравеопазване на животните (OIE). Тази разпоредба гарантира, че релевантните епидемиологични данни във връзка с тези животни са предоставени на разположение на всички членове на OIE.
(4)
Приложение III към Регламент (ЕО) № 1251/2008 съдържа списък на трети страни, територии, зони или части, от които е разрешен вносът на аквакултури, предназначени за отглеждане в стопанства, райони за любителски риболов и отворени декоративни съоръжения, и декоративни риби, възприемчиви към една или повече от болестите по част II от приложение IV към Директива 2006/88/ЕО и предназначени за затворени декоративни съоръжения.
(5)
Секретариатът на Тихоокеанската общност (SPC) е международна организация, която предоставя техническо съдействие, становища за политиката, обучение и научноизследователски услуги на 22 островни страни и територии в Тихия океан в областта на здравето, човешкото развитие, земеделието, горското стопанство и рибарството. Някои членове на SPC не членуват в OIE.
(6)
OIE и SPC сключиха споразумение през септември 1999 г., съгласно което SPC трябва да насърчава онези от членовете си, които не членуват в OIE, да участват в информационната мрежа на OIE за здравето на животните и на водните животни.
(7)
В приложението към посоченото споразумение, сключено между SPC и OIE на 10 април 2003 г., са установени условията за сътрудничеството между двете страни с оглед на развитието, поддръжката и разпространението на регионална информационна система за здравето на животните за тихоокеанските страни и територии.
(8)
С писма от 31 март и 30 април 2009 г. SPC информира Комисията, че членовете на SPC, които не членуват в OIE, могат да качват релевантната информация за болестите в световната информационна система за здравето на животните на OIE в съответствие с критериите на същата организация, така както са установени към май 2009 г.
(9)
Поради тази причина е целесъобразно да се измени член 11, параграф 2 от Регламент (ЕО) № 1251/2008, за да се разреши вносът на декоративни риби от видове, които не са възприемчиви към нито една от болестите по част II от приложение IV към Директива 2006/88/ЕО, и декоративни мекотели и декоративни ракообразни, предназначени за затворени декоративни съоръжения, единствено от трети страни и територии, които не са членки OIE, но имат официално споразумение с тази организация с оглед на участието в нейната информационна мрежа за здравето на животните и на водните животни.
(10)
Съединените американски щати потвърдиха, че Пуерто Рико, Американски Вирджински острови, Американска Самоа, Гуам и Северни Мариански острови са считани за територии на Съединените американски щати и компетентният орган на последните отговаря за уведомяването на OIE за болести по животните.
(11)
Приложение III към горепосочения регламент следва също така да се измени, за да бъдат включени съответните членове на SPC.
(12)
Съгласно Директива 91/67/ЕИО на Съвета от 28 януари 1991 г. за ветеринарно-санитарните изисквания при пускането на пазара на аквакултури и продукти от тях (3) държавите-членки е трябвало да гарантират, че вносът на аквакултури и продукти от трети страни подлежи на условия, които най-малко са равностойни на приложимите за производството и пускането на продукти на пазара на Общността.
(13)
Докато Директива 91/67/ЕИО беше в сила, вносът от Съединените американски щати на ракообразни за отглеждане, райони за любителски риболов и отворени декоративни съоръжения е бил разрешен в държавите-членки. Посочената директива бе отменена и заменена с Директива 2006/88/ЕО, която уеднакви изискванията за здравето на животните при вноса.
(14)
С член 20, параграф 3, буква б) от Регламент (ЕО) № 1251/2008 е установен преходен период, през който пратки от ракообразни за отглеждане, любителски риболовни райони и отворени декоративни съоръжения могат да продължат да бъдат внасяни в съответствие с действащия режим преди влизането в сила на Директива 2006/88/ЕО. Преходният период изтича на 30 юни 2009 г.
(15)
Поради тази причина Съединените американски щати следва да бъдат включени в приложение III към Регламент (ЕО) № 1251/2008 до момента на приключване на проверките на място, извършвани съгласно Директива 2006/88/ЕО, с цел да се потвърди съответствието с общностните правила за здравето на водните животни.
(16)
Поради този причина приложение III към Регламент (ЕО) № 1251/2008 следва да бъде съответно изменено.
(17)
Мерките, предвидени в настоящия регламент, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩИЯ РЕГЛАМЕНТ:
Член 1
Регламент (ЕО) № 1251/2008 се изменя, както следва:
1.
В член 11 параграф 2 се заменя със следното:
„2. Декоративни риби от видове, които не са възприемчиви към нито една от болестите по част II от приложение IV към Директива 2006/88/ЕО, и декоративни мекотели и декоративни ракообразни, предназначени за затворени декоративни съоръжения, се внасят в Общността единствено от трети страни или територии, които:
а)
са членки на Световната организация за здравеопазване на животните (OIE); или
б)
са посочени в приложение III и имат официално споразумение с OIE, по силата на което редовно представят на членовете на същата организация информация за здравния статус на животните на своя територия.“
2.
Приложение III се заменя с текста в приложението към настоящия регламент.
Член 2
Настоящият регламент влиза в сила на двадесетия ден след деня на публикуването му в Официален вестник на Европейския съюз.
Той се прилага от 1 октомври 2009 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 6 август 2009 година.